Úradný vestník L 176 , 05/07/2002 S. 0043 - 0044



Rozhodnutie Komisie zo 4. júla 2002, ktorým sa mení a dopĺňa rozhodnutie 96/482/ES, týkajúce sa dĺžky izolácie pre dovozy živej hydiny a násadových vajec z tretích krajín a opatrení týkajúcich sa zdravia zvierat, ktoré sa musia uplatňovať po takomto dovoze (notifikované pod číslom dokumentu C(2002) 2492) (Text s významom pre EHP) (2002/542/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/539/EHS z 15. októbra 1990 o podmienkach týkajúcich sa zdravia zvierat, ktorými sa riadi obchod vo vnútri spoločenstva a dovozy hydiny a násadových vajec [1] z tretích krajín, naposledy zmenenú a doplnenú smernicou 2001/867/EHS [2], a najmä jej článok 26, keďže: (1) Na základe rozhodnutia Komisie 96/482/ES z 12. júla 1996, ktorým sa ustanovujú podmienky na zdravie zvierat a veterinárne certifikáty na dovoz hydiny a násadových vajec okrem vtákov z nadradu bežcov a ich vajec z tretích krajín vrátane opatrení týkajúcich sa zdravia zvierat, ktoré sa majú po takomto dovoze uplatňovať [3], naposledy zmeneného a doplneného rozhodnutím 2002/183/ES [4], chovná a úžitková hydina sa po dovoze musí izolovať v chove určenia aspoň 6 týždňov a vyšetriť schváleným veterinárnym lekárom. (2) Členské štáty hlásili ťažkosti v súvislosti s dĺžkou trvania izolácie hydiny určenej na zazverenie, v dôsledku zvýšenej agresivity a kanibalizmu, čo viedlo k zvyšovaniu strát. (3) Z tohto dôvodu je vhodné skrátiť dĺžku trvanie doby izolácie. Musí sa však vykonávať povinné testovanie na mor hydiny a pseudomor hydiny s cieľom zachovať rovnocenné záruky týkajúce sa zdravia zvierat. (4) Rozhodnutie 96/482/ES sa musí z tohto dôvodu príslušne zmeniť a doplniť. (5) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Rozhodnutie 96/482/ES sa mení a dopĺňa nasledovne: 1. V článku 3 ods. 1 sa pridáva nasledovný pododsek: "Ako výnimku z prvého pododseku sa obdobie šiestich týždňov pre držanie chovnej a úžitkovej hydiny vrátane hydiny určenej na zazverenie v chove určenia môže skrátiť na 21 dní za predpokladu, že bolo vykonané testovanie v súlade s postupmi odoberania vzoriek a testovania popísanými v prílohe III s priaznivými výsledkami." 2. Pridáva sa nová príloha III, ktorej text je uvedený v prílohe k tomuto rozhodnutiu. Článok 2 Všetky náklady, ktoré vznikli na základe uplatňovania tohto rozhodnutia, znáša dovozca. Článok 3 Toto rozhodnutie nadobúda účinnosť siedmy deň po jeho uverejnení v Úradnom vestníku Európskych spoločenstiev. Článok 4 Toto rozhodnutie je adresované členským štátom. V Bruseli 4. júla 2002 Za Komisiu David Byrne člen Komisie [1] Ú. v. ES L 303, 31.10.1990, s. 6. [2] Ú. v. ES L 323, 7.12.2001, s. 29. [3] Ú. v. ES L 196, 7.8.1996, s. 13. [4] Ú. v. ES L 61, 2.3.2002, s. 56. -------------------------------------------------- PRÍLOHA " PRÍLOHA III Postupy odoberania vzoriek a testovania na pseudomor hydiny a mor hydiny po dovoze. Počas obdobia predpokladaného v druhom pododseku článku 3 ods. 1 úradný/schválený veterinárny lekár odoberie vzorky na virologické vyšetrenie z dovezenej hydiny, ktorá sa musí testovať nasledovným spôsobom. - Kloakálne výtery sa musia odobrať od všetkých vtákov, pokiaľ zásielka obsahuje menej ako 60 kusov, alebo zo 60 vtákov v prípade väčších zásielok, medzi siedmym a 15. dňom izolácie. - Komplexné testovanie vzoriek na mor hydiny a pseudomor hydiny sa musí vykonať v úradných laboratóriách určených príslušným orgánom pomocou diagnostických postupov v súlade s podmienkami prílohy III smernice Rady 92/66/EHS a prílohy III smernice Rady 92/40/EHS. - Zmiešanie vzoriek, až do maximálne piatich vzoriek od jednotlivých vtákov do jednej zmesnej vzorky, sa povoľuje. - Izoláty vírusu musia byť bezodkladne predložené Národnému referenčnému laboratóriu. " --------------------------------------------------